Regionsudvalgets udtalelse om "Sjette rapport om gennemførelsen af EU's lovpakke for telesektoren"

(2002/C 19/01)

REGIONSUDVALGET HAR -

under henvisning til "Sjette rapport om gennemførelsen af EU's lovpakke for telesektoren" (KOM(2000) 814 endelig),

under henvisning til Kommissionens beslutning af 7. december 2000 om i henhold til EF-traktatens artikel 265, stk. 1, at anmode om dets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 3 "Europæiske Net, Transport og Informationssamfundet",

under henvisning til sin udtalelse om "Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget: Femte rapport om gennemførelsen af EU's lovpakke for telesektoren" (KOM(1999) 537 endelig udg.) og "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Fastlæggelse af nye rammebestemmelser for elektronisk kommunikationsinfrastruktur og tilhørende tjenester - Revurdering af kommunikationslovgivningen i 1999" (KOM(1999) 539 endelig udg.) (CdR 520/99 fin)(1),

under henvisning til sin udtalelse om "Forslag til Europa-Parlamentets og Rådets direktiv om forsyningspligt og brugerrettigheder i forbindelse med elektroniske kommunikationsnet og -tjenester" [KOM(2000) 392 endelig - 2000/0183 (COD)](2) (CdR 274/2000 fin)(3),

under henvisning til forslag til Regionsudvalgets udtalelse (CdR 52/2001 rev. 1), som blev vedtaget af Underudvalg 3 den 4. juli 2001 med Risto Koivisto (FIN, PSE) som ordfører -

på den 40. plenarforsamling den 19.-20. september 2001 (mødet den 20. september) enstemmigt vedtaget følgende udtalelse.

1. Regionsudvalget er enigt i, at EU's lovgivningspolitik på teleområdet har været en succes, og finder i øvrigt en indsats helt nødvendig, ikke mindst for at holde de voksende takstforskelle mellem forskellige medlemsstater og regioner under kontrol.

2. Regionsudvalget mener, at årlige rapporter om udviklingen på lovgivningsområdet og telekommunikationsmarkedet kan være et effektivt middel til også at påvirke televirksomhedernes adfærd.

3. Regionsudvalget støtter varmt Kommissionens foranstaltninger med henblik på at forenkle de nationale procedurer for udstedelse af tilladelser.

4. Regionsudvalget har allerede i tidligere udtalelser gjort opmærksom på, at målinger på medlemsstatsniveau ikke giver et pålideligt billede af lovgivningspolitikkens positive virkninger, fordi de regionale forskelle med hensyn til udbuddet af telekommunikationstjenester vokser, og regionerne fjerner sig fra de nationale gennemsnit.

5. Regionsudvalget håber således, at der i den næste rapport vil blive lagt større vægt på de regionale markedsforskelle, navnlig i forbindelse med undersøgelsen af lovrammernes reelle konsekvenser for så vidt angår forsyningspligt, lokal konkurrence og varetagelse af forbrugernes interesser.

6. Regionsudvalget understreger, at kommunerne i overensstemmelse med deres lokale udviklingsforpligtelser og under hensyntagen til lokalplanlægning og miljø- og sundhedsbestemmelser fortsat skal kunne påvirke, hvor antenner og kabler placeres, idet Regionsudvalget ikke mener, at teleoperatørernes problemer i denne forbindelse samfundsmæssigt vejer lige så tungt som politikken på de nævnte områder.

7. Regionsudvalget er enigt med Kommissionen i, at det er uhyre vigtigt for den europæiske konkurrenceevne, at priserne på og adgangen til faste Internet-forbindelser såvel som den regionale dækning nærmer sig niveauerne i USA, idet Regionsudvalget finder det vigtigt, at man undersøger strukturfondenes rolle i de områder, hvor situationen ikke forbedres gennem konkurrence.

8. Regionsudvalget ser navnlig forbindelsen mellem erhvervsinteresserne inden for indholds- og netservice - der til trods for den adskillelse af regnskaberne, der nu kræves, fortsat er for tæt - som en hindring for øget lokal konkurrence, og henviser her bl.a. til de erfaringer, kommunerne har med styrkelse af konkurrencen på indholdsområdet gennem investeringer i datanet.

9. Regionsudvalget erkender, at fremme af konkurrencen på ADSL-bredbåndstjenester er vigtig i lyset af eEurope-programmets målsætninger, men håber, at man i de kommende rapporter også vil sætte udviklingen af disse tjenesters geografiske dækning ind i en lovgivningsmæssig ramme, eftersom ADSL-tjenester mange steder slet ikke tilbydes og heller ikke henhører under forsyningspligtydelserne.

10. Regionsudvalget understreger behovet for, at man på dette område, hvor innovation spiller så stor en rolle, finder den rette balance mellem fri konkurrence og regulering, således at en førende markedsposition også kan være et mål for en virksomheds produktudvikling.

11. Regionsudvalget henleder Kommissionens opmærksomhed på, at lovgivningsbehovet bliver mindre, når forskellige nye teknologier markedsføres med øget konkurrence til følge, og Regionsudvalget finder det således vigtigt, at der skabes en fleksibilitet med hensyn til mulighederne for at afvikle regler i fremtiden, eftersom der også i et vist omfang er tale om, at forbrugerne i sidste ende betaler virksomhedernes fremtidige ekstraomkostninger.

Bruxelles, den 20. september 2001.

Jos Chabert

Formand for

Regionsudvalget

(1) EFT C 226 af 8.8.2000, s. 56.

(2) EFT C 365 af 19.12.2000, s. 238.

(3) EFT C 144 af 16.5.2001, s. 60.